Radwor (SN/MkWj). Z wjacorymi dobrymi powěsćemi móžeše Radworska wjesnjanostka Madeleine Rentsch předwčerawše posedźenje gmejnskeje rady zahajić. Tak wona radźićelam a hosćom zdźěli, zo je Załožba za serbski lud 5 100 eurow za ponowjenje Hronowskeho křiža přewostajiła, kotryž běchu njeznaći powalili a wobškodźili. Runje tak ju zwjesela, zo běchu tři zapodate projekty gmejny Radwor na idejowym wubědźowanju k polěpšenju turistiskeje infrastruktury we Łužicy wuspěšne: Radworski katolski dźěćacy dom ze swojim projektom „Na slědach Alojsa Andrickeho“, projekt na bywšim Radworskim dwórnišću na dobro inkluzije zbrašenych a předewzaće Radworskeho kupoweho zjednoćenstwa nastupajo twar noweje škitneje chaty.
szl_Latn